এইভাবে বৃষ্টির কথা ভাবতে ভাবতে এদেশেও বৃষ্টি আসবে, দেখিস মাম্মা। ততদিনে তোর পরীক্ষাও শেষ হয়ে যাবে। তুই একছুট্টে আমার কাছে চলে আসিস। আমি তোকে সজ্জনগড়ের জঙ্গল দেখাতে নিয়ে যাবো। আমিও দেখিনি যে। এদেশের পাহাড় ততদিনে সবুজ হয়ে উঠবে বেশ। পাহাড়ি রাস্তার বাঁকে বাঁকে আদিবাসী বাচ্চারা সীতাফল বিক্রি করবে। আতা। আমরা ওদের কাছ থেকে গাছের ঠিকানা জেনে নিয়ে জঙ্গলে ঢুকে যাবো। বর্ষার জঙ্গলে। গিয়েই হারিয়ে যাব। তোদের কড়া প্রিন্সিপাল ম্যামও আর আমাদের খুঁজে পাবে না।